
Az autóipari rizikóbecslés mindig is különleges figyelmet igénylő terület volt: a gépjárműhasználat során bekövetkező meghibásodások életveszélyes helyzeteket, személyi sérüléseket, komoly baleseteket és környezeti károkat okozhatnak. A vevői elvárások illetve a világszintű ipari versenyhelyzet miatt az autógyártók minőségbiztosítási és megbízhatósági hozzáállása folyamatosan változik. A biztonság és a hatékonyság egyaránt elengedhetetlen faktorok ezen a területen.
A beszállított alkatrészek széles palettája közül az egyik legnagyobb mennyiségben felhasznált termékek a kerámia kondenzátorok (angolul Chip-Cs). Miközben a NYÁK-ra (Nyomtatott Áramköri Lap) az SMT (Surface Mount Technology – Felület Szerelt Technológia) folyamat során beültetik az alkatrészeket, a NYÁK lapot mechanikai terhelés éri, mely során az meghajlik. A hajlításból eredő nyúlás megrepesztheti a kerámia kondenzátorokat, amelyek helytelenül működő késztermékeket eredményezhetnek, és ez akár az autóipari vevők visszautasításához is vezethet.
Ahhoz, hogy a kerámiakondenzátorok törését elkerüljük, rizikóbecslést kell végeznünk a gyártósor valamennyi munkaállomására. Jelen TDK dolgozat célja, hogy bemutassa a rizikóbecslés módszereit, valamint a nyúlásmérés folyamatát a BOSCH hatvani gyárában.
KYOWA nyúlásmérő bélyegek és SPIDER 8 típusú nyúlásmérő berendezés használatával nyúlásmérést végeztünk Hatvanban, az aktuális ipari előírások betartása mellett. A nyúlásmérés eredményeinek validálására analitikus módszerekkel számításokat végeztünk, miközben a NYÁK-ot homogén anyagnak tekintettük.
Jelen TDK munkában összefoglaljuk a hatvani gyárban elvégzett nyúlásmérés és az analitikus számítások eredményeit, valamint javaslatot teszünk az eredményekben esetlegesen előforduló eltérések csökkentésére.

